কুণাল কামরার বিরুদ্ধে আরও ৩ মামলা! বিপদ বাড়বে কৌতুকশিল্পীর?

ওয়েব ডেস্ক: মহারাষ্ট্রের (Maharashtra) উপমুখ্যমন্ত্রী একনাথ শিন্ডেকে (Eknath Shinde) নিয়ে করা কৌতুকের জেরে আরও বিপাকে পড়লেন জনপ্রিয় কৌতুকশিল্পী কুণাল কামরা (Kunal Kamra)। শনিবার মুম্বইয়ের খার থানায় তাঁর বিরুদ্ধে আরও তিনটি মামলা দায়ের হয়েছে। এর আগে শিবসেনা বিধায়ক মুরজি প্যাটেলের অভিযোগের ভিত্তিতে মুম্বই পুলিশ (Mumbai Police) এফআইআর দায়ের করেছিল। নতুন অভিযোগ জমা দিয়েছেন জলগাঁও শহরের মেয়র, নাসিকের এক ব্যবসায়ী এবং এক হোটেল মালিক।

সম্প্রতি মুম্বইয়ের এক হোটেলে কৌতুকানুষ্ঠানে একনাথ শিন্ডেকে নিয়ে বিদ্রুপ করেন কুণাল। সেই অনুষ্ঠানের একটি ভিডিয়ো প্রকাশ্যে আসার পর শিবসেনা (শিন্ডে) সমর্থকেরা ক্ষোভ প্রকাশ করেন এবং খার এলাকার ওই হোটেলে বিক্ষোভ দেখান। পরিস্থিতি উত্তপ্ত হয়ে উঠলে পুলিশ একাধিক শিবসেনা সমর্থককে গ্রেফতার করেছিল। যদিও পরে তাঁরা জামিনে মুক্তি পান।

আরও পড়ুন: কাজ করতে পারবেন না বিচারপতি বর্মা, সুপ্রিম নির্দেশ

এই ঘটনার পর মুম্বই পুলিশ কুণালকে দু’বার সমন পাঠায়, কিন্তু তিনি হাজির হননি। পরবর্তীতে পুলিশের কাছে সময় চাইলেও তাঁর আবেদন নাকচ করে দেওয়া হয় এবং ৩১ মার্চের মধ্যে থানায় হাজির হওয়ার নির্দেশ দেওয়া হয়। এই অবস্থায়, গ্রেফতারের আশঙ্কায় মাদ্রাজ হাইকোর্টের দ্বারস্থ হয়ে তিনি আগাম জামিনের আবেদন করেন। আদালত শর্তসাপেক্ষে আগামী ৭ এপ্রিল পর্যন্ত তাঁকে রক্ষাকবচ দিয়েছে।